Robert Burns

Robert Burns (25. tammikuuta 1759 Alloway, Ayrshire – 21. heinäkuuta 1796 Dumfries, Dumfriesshire) oli skotlantilainen laulunkirjoittaja ja Skotlannin kansallisrunoilija. Hänet tunnetaan parhaiten skotinkielisestä tuotannostaan, vaikka hän kirjoitti myös englanniksi laajemman yleisön tavoittelemiseksi.

Burnsia pidetään romantiikan edelläkävijänä. Hänestä tuli myös kulttuuri-ikoni Skotlannissa ja eri puolille maailmaa muuttaneiden skotlantilaisten siirtolaisten keskuudessa. Burnsin vaikutus skotlantilaiseen kirjallisuuteen on ollut merkittävä.

Robert Burns syntyi 25. tammikuuta 1759 ja kuoli jo 37-vuotiaana sairauden murtamana. Lyhyen elämänsä aikana hän ehti tuottaa suuren määrän runoja ja lauluja.
 
Burnsia pidetään yhtenä maailmankirjallisuuden kuuluisimmista lyyrikoista. Hänen isänsä oli vuokratilallinen, ja Burnsin oma nuoruus samoin kuin suurin osa hänen loppuelämäänsäkin kului enimmäkseen ahtaissa maalaisoloissa. Hän oli vuoron perään vaatetavarakauppiaana, maanvuokraajana, tullimiehenä, mutta hänen kiihkeä, vilkas runoilijaluonteensa ja epäsuotuisat olosuhteet estivät häntä menestymästä millään näistä aloista. Saavutettuaan menestyksen runoilijana Burns vietti 1786−1788 Edinburghissa, jossa hän oli kirjallisen yleisön hemmoteltu suosikki, mutta hän palasi sieltä maalaiseen yksinäisyyteensä ja meni naimisiin aikaisemman rakastettunsa, maalaistyttö Jean Armow’n kanssa.

Saamaansa niukkaa kouluopetusta Burns oli itse täydentänyt laajalla lukemisella ja tutustunut jo nuorena William Shakespeareen ja Alexander Popeen, jopa John Lockeen ja Pierre Bayleenkin sekä myös skotlantilaiseen kansanrunouteen ja tarinoihin, jotka tulivat tähdellisesti vaikuttamaan hänen runouteensa. Runoilijaksi hänet oli virittänyt rakkaus erääseen maalaistyttöön, jolle, "Handsome Nellille", hän oli sepittänyt ensimmäisen runonsa. Lemmenrunoilijana Burns pysyikin kautta koko elämänsä, ja hänen tulisen, syvän tunteen läpitunkemat, luonnonraikkaat ja herkät rakkauslaulunsa ovat hänen runoutensa mestariteoksia. Niitä hän sepitteli useille ihastuksensa kohteille, joista kuuluisin on Mary Campbell, Highland Mary, jolle hän on omistanut ihanimmat, tunteikkaimmat laulunsa. Paitsi lemmenrunoilija Burns on yksinkertaisen välitön, raikas luonnonrunoilija ja antaa ihmeellisen terveen elävän tunnelman ihmisen yhteydestä luonnon salaiseen elämään. Ranskan vallankumouksen aatteisiin innostuneena Burns on kirjoittanut myös poliittisia runoja, samoin kansanomaisia ivarunoja, varsinkin tekopyhiä hengenmiehiä vastaan. Runonsa Burns kirjoitti skotlantilaisella maalaismurteella.

Elämänsä aikana Burns keräili kansanlauluja ympäri Skotlantia, usein muokaten ja parannellen niitä. Hänen runoaan "Auld Lang Syne" lauletaan usein vuoden vaihteessa (), ja "Scots Wha Hae" oli kauan Skotlannin epävirallisen kansallislaulun asemassa. Hänen muita kuuluisia runojaan ovat "A Red, Red Rose", "A Man’s a Man for A’ That", "To a Louse" ja "To a Mouse".

25. tammikuuta järjestetään useissa englantilaisissa ja skotlantilaisissa kodeissa, kouluissa ja yhdistyksissä Burnsin kunniaksi niin kutsuttu Burnsin päivällinen Burnsin syntymäpäivän kunniaksi. Sitä juhlitaan jopa runsaammin kuin virallista kansallispäivää tai Pohjois-Amerikan skottilaista Tartaanipäivää (Tartan Day).

Suomennetut teokset

 Lauluja ja ballaadeja, suomentanut Valter Juva, Kustannusoy. Fundament 1918.

Lähteet

Aiheesta muualla 

 Robert Burnsin teoksia Gutenberg-projektissa
 Lauluja ja ballaadeja Gutenberg-projektissa
 Luettelo Robert Burnsin suomennetuista runoista, Lahden kaupunginkirjaston runotietokanta

Romantiikan kirjailijat
Skotlantilaiset kirjailijat
Skotlantilaiset runoilijat
Vuonna 1759 syntyneet
Vuonna 1796 kuolleet